গোগার্ডিয়ান

গোগার্ডিয়ান হল একটি শিক্ষামূলক সফটওয়্যার কোম্পানি যেটি ২০১৫ সালে প্রতিষ্ঠিত হয়েছে। এটি ক্যালিফোর্নিয়ার লস অ্যাঞ্জেলেসে অবস্থিত। কোম্পানির পরিষেবাগুলির মধ্যে আছে অনলাইনে শিক্ষার্থীদের কার্যকলাপ পর্যবেক্ষণ করা, বিষয়বস্তু ফিল্টার করা এবং সম্ভাব্য আত্মহত্যা বা আত্ম-ক্ষতির ধারণা সম্পর্কে স্কুল কর্মকর্তাদের সতর্ক করা। এটি 'ব্রিং ইয়োর ওন ডিভাইস' (আনুষ্ঠানিকভাবে প্রদত্ত ডিভাইস ব্যবহার করার পরিবর্তে, ব্যক্তিগত মালিকানাধীন ডিভাইস ব্যবহার করার সুযোগ) পরিবেশের জন্য গোগার্ডিয়ান ডিএনএস নামে  বাজারজাত করা একটি নেটওয়ার্ক-স্তরের ফিল্টারিং সমাধানও দেয়। এই ফিচারগুলি নিয়ে বেশ কিছু উদ্বেগ দেখা দিয়েছে, যেখানে দাবি করা হয়েছে যে এই সফটওয়্যারটি আসলে একটি স্পাইওয়্যার।

 পণ্যের ইতিহাস 
গোগার্ডিয়ান ২০১৫ সালে প্রতিষ্ঠিত হয়েছিল এবং এটি ক্যালিফোর্নিয়ার লস অ্যাঞ্জেলেসে অবস্থিত। এর কার্যকারিতার তালিকার মধ্যে রয়েছে কম্পিউটার ফিল্টারিং (নির্ধারিত মানদণ্ডের ওপর ভিত্তি করে একটি বৃহত্তর সেট থেকে নির্দিষ্ট তথ্য, সংকেত বা বিষয়বস্তু ছেঁকে নেওয়া যাকে প্রয়োজন মতো নির্বাচন, পরিবর্তন অথবা অপসারণ করা যাবে), ট্র্যাকিং, পর্যবেক্ষণ এবং ব্যবস্থাপনা। এর পাশাপাশি এরা ক্রোমওএস ডিভাইসের জন্য ব্যবহার বিশ্লেষণ, কার্যকলাপ ফ্ল্যাগিং (কোনও ক্রিয়া, তথ্য বা উপাদানকে গুরুত্বপূর্ণ, সন্দেহজনক বা মনোযোগের প্রয়োজন হিসাবে চিহ্নিত করা) এবং চুরি পুনরুদ্ধারের পরিষেবাও দেয়। গোগার্ডিয়ান ইউটিউবের মতো তৃতীয় পক্ষের সরঞ্জামগুলির জন্য ফিল্টারিং কার্যকারিতার পরিষেবাও দেয়।

২০১৫ সালের জুন মাসে, গোগার্ডিয়ান জানিয়েছিল যে মার্কিন যুক্তরাষ্ট্রের আনুমানিক ১৫,০০০ জেলা স্কুলের মধ্যে ১,৬০০টিরও বেশিতে এটি ইনস্টল করা হয়েছে।

২০১৫ সালের জানুয়ারিতে, লস অ্যাঞ্জেলেস ইউনিফাইড স্কুল ডিস্ট্রিক্ট (এলএইউএসডি) তাদের ১:১ ডিভাইস রোলআউট প্রোগ্রামকে (প্রতিটি শিক্ষার্থীর জন্য একটি করে ডিজিটাল ডিভাইস নিশ্চিত করার কর্মসূচি) সমর্থন করার জন্য গোগার্ডিয়ানকে বেছে নেয়। এটি এলএইউএসডি ডিভাইস ট্র্যাকিং ও গ্রেড-লেভেল-নির্দিষ্ট ফিল্টারিং প্রদান করে এবং শিশুদের জন্য ইন্টারনেট সুরক্ষা আইন (সিআইপিএ) মেনে চলা সহজ করে।

২০১৫ সালের সেপ্টেম্বরে, কোম্পানিটি গোগার্ডিয়ান ফর টিচারস প্রকাশ করে। এটি শিক্ষার্থীদের কার্যকলাপ পর্যবেক্ষণের এবং তাদের শিক্ষার ওপর নিয়ন্ত্রণ রাখার জন্য একটি সরঞ্জাম। ২০১৬ সালের জানুয়ারিতে, গোগার্ডিয়ান ঘোষণা করে গোগার্ডিয়ান ফর টিচারস-এর জন্য গুগল ক্লাসরুম সংযুক্তিকরণ চালু করার।

২০১৮ সালের মে মাসে, গোগার্ডিয়ানকে অধিগ্রহণ করে বেসরকারি ইকুইটি ফার্ম "সুমেরু ইক্যুইটি পার্টনারস" এবং টনি মিলারকে তাদের পরিচালনা পর্ষদে নিযুক্ত করা হয়।

২০১৮ সালের আগস্টে, গোগার্ডিয়ান একটি সফ্টওয়্যার সিস্টেম চালু করে, যার নাম বীকন। এটি স্কুলের কম্পিউটারে ইনস্টল করা  থাকবে এবং শিক্ষার্থীদের ব্রাউজিং আচরণ বিশ্লেষণ করে আত্মহত্যা বা আত্ম-ক্ষতির ঝুঁকিতে থাকা শিক্ষার্থীদের সম্পর্কে উদ্বিগ্ন ব্যক্তিদের সতর্ক করবে।

২০২০ সালের নভেম্বরে, গোগার্ডিয়ান পিয়ার ডেকের সাথে একীভূত হয়।

 ছাত্র গোপনীয়তা 
গোগার্ডিয়ানের সফটওয়্যারগুলি ব্যবহার করে শিক্ষক এবং প্রশাসকেরা শিক্ষার্থীদের কম্পিউটার স্ক্রিন দেখতে ও তার স্ন্যাপশট নিতে, ব্রাউজার ট্যাব বন্ধ করতে ও খুলতে এবং চলমান অ্যাপ্লিকেশনগুলি দেখতে সক্ষম হবেন। ব্যবহারকারীরা যখন তাদের অ্যাকাউন্টে লগ ইন করেন তখন গোগার্ডিয়ান যে কোন কার্যকলাপ সম্পর্কে তথ্য সংগ্রহ করতে পারে, এর মধ্যে আছে শিক্ষার্থীর ওয়েবক্যাম, মাইক্রোফোন, কীবোর্ড ও স্ক্রিন থেকে প্রাপ্ত তথ্য এবং ব্রাউজিং ইতিহাসের মতো ব্যবহৃত তথ্য। শিক্ষার্থীরা স্কুল-প্রদত্ত বা ব্যক্তিগত মালিকানাধীন ডিভাইস, যেখান থেকেই সংযোগ স্থাপন করুক না কেন, উপরোক্ত সব তথ্যই সংগ্রহ করা যেতে পারে। অভিভাবকরা এই তথ্য সংগ্রহ নিয়ে গোপনীয়তার বিষয়ে  উদ্বেগ প্রকাশ করেছেন, দাবি করেছেন যে সফ্টওয়্যারটি স্পাইওয়্যার।

২০১৬ সালে, গবেষক এলানা জেইড উদ্বেগ প্রকাশ করে বলেছিলেন যে আত্মহত্যা প্রতিরোধের জন্য গোগার্ডিয়ান সফ্টওয়্যার ব্যবহার, যদিও "সৎ উদ্দেশ্যপ্রণোদিত", কিন্তু এটি "অতিরিক্ত" হতে পারে। জেইড আরও উল্লেখ করেছিলেন যে বৈধ ব্যক্তিগত কারণের ফলে একজন শিক্ষার্থী ব্যক্তিগতভাবে সংবেদনশীল তথ্য অনুসন্ধান করতে আগ্রহী হতে পারে। জেইডের মতে, এই উদ্বেগ আরও বেড়ে যায় এই কারণে যে স্কুল ডিভাইসগুলিই হয়তো নিম্ন আয়ের শিক্ষার্থীদের জন্য ব্যবহারের একমাত্র সরঞ্জাম। আমেরিকান স্কুল কাউন্সিলর অ্যাসোসিয়েশনের নীতিশাস্ত্রের সভাপতি ক্যারোলিন স্টোন বলেছেন যে বাড়িতে পরিচালিত ওয়েব অনুসন্ধানগুলি ট্র্যাক করার ক্ষেত্রে গোগার্ডিয়ানের ক্ষমতা "অনধিকার প্রবেশমূলক" এবং তারা নিয়মিতভাবে "পর্যবেক্ষণের অধীনে থাকতে শিশুদের বাধ্য করছে"।

২০১৫ সালের অক্টোবর পর্যন্ত, গোগার্ডিয়ান সফ্টওয়্যার কীস্ট্রোক ট্র্যাক করতে এবং দূরবর্তীভাবে শিক্ষার্থীদের ওয়েবক্যাম সক্রিয় করতে সক্ষম ছিল। গোগার্ডিয়ান জানিয়েছে যে "শিক্ষার্থীদের গোপনীয়তার প্রতি চলমান প্রতিশ্রুতি"র অংশ হিসাবে এই বৈশিষ্ট্যগুলি সরানো হয়েছে।

গোগার্ডিয়ান-এর টেকনিক্যাল প্রোডাক্ট ম্যানেজার কোডি রাইস ২০১৬ সালে বলেছিলেন যে গোগার্ডিয়ান-এর তথ্য সংগ্রহ এবং পরিচালনার ওপর স্কুলগুলির নিয়ন্ত্রণ রয়েছে এবং কোনও ব্যবহারকারী এর গোপনীয়তা নিয়ে অভিযোগ করেননি।

২০২৩ সালে, অসঙ্গত ফিল্টারিংয়ের জন্য ইলেকট্রনিক ফ্রন্টিয়ার ফাউন্ডেশন (ইএফএফ) গোগার্ডিয়ানের পুঙ্খানুপুঙ্খ তদন্ত চালিয়েছিল। ইএফএফ জানিয়েছে স্কুলের পরিবেশে সামাজিক কর্মী এবং অন্যান্য মানসিক স্বাস্থ্য পেশাদারদের প্রতিস্থাপন করে গোগার্ডিয়ান বীকনের ব্যবহার সমস্যার সৃষ্টি করেছে। ইএফএফ এই বিষয়টি নিয়েও জোরালো উদ্বেগ প্রকাশ করেছে যে, গোগার্ডিয়ান যে তথ্যগুলি সংগ্রহ করছে, সেগুলি ব্যবহার করে ১৩ বছরের কম বয়সী শিশুদের অনলাইন কর্মকাণ্ডের ওপর নজরদারি করা হতে পারে এবং তাদেরকে লক্ষ্য করে বিজ্ঞাপন দেখানো হতে পারে। এলজিবিটিকিউ শব্দবন্ধটি চিহ্নিত করার জন্য গোগার্ডিয়ান সমালোচনার সম্মুখীন হয়েছে।

 স্বীকৃতি 

 ২০১৮ সালে, গোগার্ডিয়ান উত্তর আমেরিকার ২৭তম দ্রুত বর্ধনশীল প্রযুক্তি কোম্পানি হিসেবে মনোনীত হয়েছিল।
 ২০১৬ সালের জানুয়ারিতে, কোম্পানির দুই সহ-প্রতিষ্ঠাতা, আজা স্টিল এবং অদ্বৈত শিন্দে, শিক্ষা বিভাগে ফোর্বস ম্যাগাজিনের বার্ষিক "৩০ বছরের কম বয়সী ৩০" তালিকায় স্থান পান।
 আন্তর্জাতিক ডিজাইন পুরস্কার স্বর্ণ: গোগার্ডিয়ান টিচার
 ২০১৬ সালের টেক অ্যাণ্ড লার্নিং-এর শ্রেষ্ঠত্ব পুরস্কার

 তথ্যসূত্র 

 আরও পড়ুন 

 শিক্ষার্থীদের উপর গুপ্তচরবৃত্তি: স্কুল-ইস্যুকৃত ডিভাইস এবং শিক্ষার্থীদের গোপনীয়তা - ইলেকট্রনিক ফ্রন্টিয়ার ফাউন্ডেশনের একটি গবেষণা
 গোগার্ডিয়ান বীকন    আন্তর্জাতিক ডিজাইন পুরস্কার কর্তৃক ২০১৮ সালের "শিক্ষায় রূপা / আচরণগত সংশোধন সরঞ্জাম" হিসাবে তালিকাভুক্ত
 স্কুল সফটওয়্যার ওয়াকস দ্য লাইন বিটুইন সেফটি মনিটর অ্যাণ্ড 'পেরেন্ট ওভার শোল্ডার', ল্যারি ম্যাগিড লিখেছেন ফোর্বসে

বিষয়শ্রেণী:মার্কিন যুক্তরাষ্ট্রের সফটওয়্যার কোম্পানি
বিষয়শ্রেণী:কম্পিউটার নিরাপত্তা সফটওয়্যার
বিষয়শ্রেণী:লস অ্যাঞ্জেলেস ভিত্তিক কোম্পানি
বিষয়শ্রেণী:শিশু নিরাপত্তা
বিষয়শ্রেণী:অপর্যালোচিত অনুবাদসহ পাতা